CELEX: 32011D0542
Language: lv
Date: 2011-09-02 00:00:00
Title: 2011/542/ES: Padomes Īstenošanas lēmums ( 2011. gada 2. septembris ), ar ko groza Īstenošanas lēmumu 2011/77/ES par Savienības finanšu palīdzības piešķiršanu Īrijai

16.9.2011   
            
            
               LV
            
            
               Eiropas Savienības Oficiālais Vēstnesis
            
            
               L 240/11
            
         PADOMES ĪSTENOŠANAS LĒMUMS
   (2011. gada 2. septembris),
   ar ko groza Īstenošanas lēmumu 2011/77/ES par Savienības finanšu palīdzības piešķiršanu Īrijai
   (2011/542/ES)
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību,
   ņemot vērā Padomes Regulu (ES) Nr. 407/2010 (2010. gada 11. maijs), ar ko izveido Eiropas finanšu stabilizācijas mehānismu (1), un jo īpaši tās 3. panta 2. punktu,
   ņemot vērā Eiropas Komisijas ieteikumu,
   tā kā:
   
               (1)
            
            
               Pamatojoties uz Īrijas lūgumu, Padome tai piešķīra finanšu palīdzību (Īstenošanas lēmums 2011/77/ES (2)), lai atbalstītu spēcīgu ekonomikas un finanšu reformu programmu, kuras mērķis ir atjaunot uzticību, ļaut ekonomikai atkal sākt ilgtspējīgu izaugsmi un nodrošināt finansiālo stabilitāti Īrijā, eurozonā un Savienībā.
            
         
               (2)
            
            
               Saskaņā ar Īstenošanas lēmuma 2011/77/ES 3. panta 9. punktu Komisija sadarbībā ar Starptautisko Valūtas fondu (SVF) un saziņā ar Eiropas Centrālo banku (ECB) ir trešo reizi pārskatījusi Īrijas iestāžu progresu, īstenojot pieņemtos pasākumus, attiecībā uz minēto pasākumu efektivitāti un ekonomisko un sociālo ietekmi.
            
         
               (3)
            
            
               Saskaņā ar Komisijas pašreizējām prognozēm par nominālā IKP pieaugumu (1,1 % 2011. gadā, 2,8 % 2012. gadā un 3,8 % 2013. gadā) fiskālo korekciju plāns ir saskaņā ar Padomes 2010. gada 7. decembra ieteikumu Īrijai atbilstīgi Līguma 126. panta 7. punktam un atbilst parāda un IKP attiecībai 109,9 % 2011. gadā, 116,2 % 2012. gadā un 119,4 % 2013. gadā. Parāda attiecība pret IKP sasniegs savu augstāko punktu 2013. gadā, bet pēc tam samazināsies, pieņemot, ka samazinās arī budžeta deficīts. Parāda dinamiku ietekmē vairākas zembilances operācijas, tostarp kapitāla ieguldījums bankās 2011. gadā ar parāda neto palielinošo ietekmi apmēram 6 procentpunktu apmērā no IKP, lielu skaidras naudas rezervju pieļaušana un atšķirības starp uzkrāto procentu un skaidras naudas procentu maksājumiem.
            
         
               (4)
            
            
               Īrijas iestādes ir norādījušas, ka, pamatojoties uz līdz šim veiktajiem saistību pārvaldības pasākumiem (LME), līdz 2011. gada 31. decembrim ir lielas izredzes no privātā sektora iemaksām Bank of Ireland rekapitalizācijai iegūt papildu finansējumu EUR 0,51 miljardu apmērā. Ņemot vērā lielās valsts sektora izmaksas banku rekapitalizācijai, kā arī konservatīvo pieeju, kas izmantota Īrijas bankas rekapitalizācijas vajadzību novērtējumā, minētais EUR 0,51 miljardu ieguldījums pirms turpmāku privātā sektora iemaksu pabeigšanas, lai ievērotu programmas termiņu, pašlaik tiek uzskatīts par nevajadzīgu un Īrijai nepiemērotu, jo tā rezultātā fiskālās izmaksas būtu nevajadzīgi augstas un līdz ar iegūtajiem ieņēmumiem no privātā sektora iemaksām Bank of Ireland kapitāla pietiekamības rādītājs būtu nevajadzīgi liels. Termiņš šīs Bank of Ireland rekapitalizācijas daļas pabeigšanai ir pārcelts uz 2011. gada beigām.
            
         
               (5)
            
            
               Ņemot vērā minēto, būtu jāgroza Īstenošanas lēmums 2011/77/ES,
            
         IR PIEŅĒMUSI ŠO LĒMUMU.
   1. pants
   Īstenošanas lēmumu 2011/77/EK groza šādi:
   
               1)
            
            
               lēmuma 1. panta 3. punktu aizstāj ar šādu:
               “3.   Komisija piešķir Savienības finanšu palīdzību Īrijai ne vairāk kā 13 daļās. Vienu daļu var izmaksāt vienā vai vairākos maksājumos. Pirmās un trešās daļas maksājumu dzēšanas termiņi var būt ilgāki nekā maksimālais vidējais dzēšanas termiņš, kas minēts 1. punktā. Šādos gadījumos turpmāko maksājumu dzēšanas termiņus nosaka tā, lai maksimālais vidējais dzēšanas termiņš, kas minēts 1. punktā, tiek sasniegts, tiklīdz visas daļas ir izmaksātas.”;
            
         
               2)
            
            
               lēmuma 3. panta 7. punktu groza šādi:
               
                           a)
                        
                        
                           punkta g) apakšpunktu aizstāj ar šādu:
                           
                                       “g)
                                    
                                    
                                       rekapitalizē pašmāju bankas līdz 2011. gada jūlija beigām (atkarībā no gaidāmajai aktīvu pārdošanai atbilstošām korekcijām un saistību pārvaldības pasākumiem Irish Life & Permanent un Bank of Ireland gadījumā) saskaņā ar 2011. gada piesardzīga likviditātes novērtējuma pārskata (PLAR) un piesardzīga kapitāla novērtējuma pārskata (PCAR) konstatējumiem, ko Īrijas Centrālā banka publiskoja 2011. gada 31. martā. Lai turpmāk sadalītu slogu, pēdējais posms EUR 0,51 miljardu apmērā Bank of Ireland rekapitalizācijā tiks pabeigts līdz 2011 gada beigām, un jebkāda turpmāka Irish Life & Permanent rekapitalizācija tiks pabeigta pēc apdrošināšanas darbības nodošanas.”;
                                    
                                 
                     
                           b)
                        
                        
                           pievieno šādus apakšpunktus:
                           
                                       “q)
                                    
                                    
                                       līdz oktobra beigām iesniedz Dáil pirmsbudžeta pārskatu, kurā izklāstīts vidēja termiņa fiskālās konsolidācijas plāns 2012.–2015. gadam, iezīmējot katra gada ieņēmumus un izdevumus ietekmējošo korekciju kopējo struktūru, atbilstoši Padomes 2010. gada 7. decembra ieteikumā noteiktajiem mērķiem;
                                    
                                 
                                       r)
                                    
                                    
                                       līdz 2012. gada budžeta dienai (2011. gada decembra sākumā) paziņo par saistošiem vidēja termiņa skaidras naudas izdevumu maksimāli pieļaujamajiem apjomiem un nosaka ieņēmumus un izdevumus ietekmējošos pasākumus, kas vajadzīgi nepieciešamo korekciju īstenošanai 2012.–2015. gada laikposmā;
                                    
                                 
                                       s)
                                    
                                    
                                       līdz 2011. gada decembrim izdod Īrijas Centrālās bankas sagatavotu rokasgrāmatu par aizdevumu portfeļa radīto zaudējumu atzīšanu;
                                    
                                 
                                       t)
                                    
                                    
                                       līdz 2011. gada decembrim publisko Īrijas Centrālās bankas sagatavotas vadlīnijas par banku aizdevumu nodrošinājumu novērtējumu;
                                    
                                 
                                       u)
                                    
                                    
                                       līdz 2011. gada decembra beigām sagatavo un apspriež priekšlikumu programmai par aktīvu atsavināšanu, tostarp potenciāli atsavināmo aktīvu noteikšanu, vajadzīgās regulatīvās izmaiņas un īstenošanas grafiku.”
                                    
                                 
                     
         2. pants
   Šis lēmums ir adresēts Īrijai.
   3. pants
   Šo lēmumu publicē Eiropas Savienības Oficiālajā Vēstnesī.
   
      Briselē, 2011. gada 2. septembrī
      
         
            Padomes vārdā –
         
            priekšsēdētājs
         
         M. DOWGIELEWICZ
      
   
   
      (1)  OV L 118, 12.5.2010., 1. lpp.
   
      (2)  OV L 30, 4.2.2011., 34. lpp.